De Jager ontvang Afrika-toekenning | Landbou
De Jager ontvang Afrika-toekenning
Dr. Theo de Jager. Foto: Verskaf
Dr. Theo de Jager is onlangs deur die Pan African Farmers' Organisation (Pafo) vir sy bydrae tot die landbou in Afrika vereer.
Dr. Theo de Jager, president van die Wêreldlandbou-organisasie en ook direksievoorsitter van die organisasie vir familieboerderye, Saai, het 'n toekenning van die Pan African Farmers' Organisation (Pafo) ontvang vir sy bydrae tot die landbou in Afrika.
De Jager was van 2014 tot 2017 Pafo se president en het hom in dié tyd daartoe verbind om met die Afrika-unie se beleidmakers in Addis Abeba gesprek te voer oor sake soos verblyfsekerheid, eiendomsreg, infrastruktuur en handel, asook die kommersialisering, modernisering en meganisering van kleinskaalse boerderye in Afrika. Volgens Pafo ontvang hy ook die toekenning vir sy rol in die uitbou van die organisasie, die uitbreiding van landbou-organisasies in Afrika en die bevordering van boere se belange.
Hy is die eerste Suid-Afrikaanse boer wat tot president van Pafo verkies is. Hy is benoem deur die Suider-Afrikaanse konfederasie van landbou-unies (Sacau) waarvan hy ook van 2012 tot 2017 die president was. Hy het in hierdie tydperk onder meer 'n veldtog op die vasteland begin vir die bevordering, beskerming en bewaring van Afrika se inheemse veerasse.
Met die ondersteuning van nasionale landbou-organisasies in Afrika is hy in 2017 in Helsinki, Finland, tot president van die Wêreldlandbou-organisasie verkies. Hy is deur die Commercial Farmers' Union van Zimbabwe (CFU) benoem. Die CFU het ook verlede maand 'n Landbou-Oscar-toekenning aan hom oorhandig vir sy rol om die lot van Zimbabwiese boere in die internasionale kollig te plaas en om druk toe te pas vir vergoeding vir boere wat sedert 2001 slagoffers van grondgrype was.
De Jager sê hy is baie geëerd om die twee toekennings te ontvang. Hy glo landbou-organisasies in Afrika speel 'n leidende rol in die vorming van internasionale beleid oor voedselstelsels en ook om die speelveld in internasionale handel gelyk te maak in die stryd teen armoede en hongersnood.
"My werklike beloning vir my betrokkenheid in die georganiseerde landbou in Afrika en internasionaal is die netwerk van vriende op plase in elke uithoek van die wêreld."